અંદર ઓફિસમાં હેર શિન્ડલર સ્થાનિક ધંધાકીય જાણકારી મેળવવાની અપેક્ષાએ બેઠો હતો. આઓ શિન્ડલર સાથે સ્ટર્નની મુલાકાત કરાવવા માટે તેને મેનેજરની ઓફિસમાં લઈ આવ્યો. તાપણાની આગ સામે તાકતો શિન્ડલર, એક હાથમાં શરાબની ખુલ્લી બોટલ લઈને શુન્યમનસ્ક ઊભો હતો. તેને જોઈને, એ કોઈ સાધારણ જર્મન ન હોવાનો વિચાર સ્ટર્નના મનમાં ઝબકી ગયો! આઓએ તો પોતાના બાવડે કોઈક સાયકલિંગ ક્લબના ચિહ્ન જેવડો સાવ નાનકડો સ્વસ્તિક પહેર્યો હતો. જ્યારે ઓસ્કરના બાવડે પહેરેલો કાળા એનેમલમાં જડેલો મોટો સ્વસ્તિક તાપણાના પ્રકાશમાં એકદમ ચળકતો હતો. ઓસ્કરનું પોતાનું વ્યક્તિત્વ, અને તેણે પહેરેલા તેજસ્વી સ્વસ્તિકનો સંયુક્ત પ્રભાવ, શરદીથી પ્રભાવિત પોલિશ યહૂદી સ્ટર્નની તકલીફ પર હાવી થઈ રહ્યા હતા! આઓએ બંનેની ઓળખાણ એકબીજા સાથે કરાવી. સ્ટર્ને ઓસ્કર સામે જોઈને કહ્યું, “ગવર્નર ફ્રેંક દ્વારા જારી થયેલા આદેશ મુજબ, મારે સૌથી પહેલાં તમને એ જાણ કરવી જોઈએ, કે હું એક યહૂદી છું.”